
Instruks for økonomirutiner, MediaStud AS

Vedtatt i styremøtet 29.03.2006
Gyldighet.

Denne instruks gjelder for stillingene som (i) ansvarlig redaktør og (ii) økonomiansvarlig for hvert virksomhetsområde. Virksomhetsområdene i selskapet er Under Dusken, Studentradio’n, og StudentTV.

Andre deltakere i selskapets drift med behov for å kunne gjøre økonomiske disponeringer må henstille om egne instrukser for økonomirutiner.
Instruksen gjelder fra 01.04.2006. Den kan kun endres av styret for MediaStud AS.

Myndighet og ansvar for ansvarlig redaktør.
Ansvarlig redaktør:
I. Har det øverste ansvaret for virksomhetsområdets økonomi. Vedkommende er ansvarlig for den daglige driften.

II. Har myndighet til å disponere virksomhetsområdets økonomi innenfor de budsjettposter som er vedtatt av styret i MediaStud AS.

III. Kan godkjenne kostnader opp til 5.000,- norske kroner innenfor budsjetterte poster.
Ansvar for økonomiansvarlig.

Økonomiansvarlig skal sørge for at:

I. Det føres regnskap over virksomhetens økonomi. Regnskapet skal føres i henhold til MediaStuds økonomi- og regnskapshåndbok.

II. At alle utgifter, inntekter, og øvrige transaksjoner dokumenteres og arkiveres. Dette inkluderer også inn- og utbetalinger over bankkonti opprettet for mindre transaksjoner.
III. At alle bilag oversendes ekstern regnskapsfører senest den 10. måneden etter bilaget ble mottatt. Kontoutskrifter for alle bankkonti for angjeldende måned skal medfølge.
Felles myndighet og ansvar for ansvarlig redaktør og økonomiansvarlig.
Ansvarlig redaktør og økonomiansvarlig kan i felleskap:
I. Godkjenne kostnader opp til 15.000 norske kroner innenfor budsjetterte poster. Styret i MediaStud AS skal underrettes på første påfølgende styremøte.
II. Endre enkeltposter innenfor virksomhetsområdets totale budsjettrammer med opp til 15.000 norske kroner. Styret i MediaStud AS skal underrettes på første påfølgende styremøte.
Ansvarlig redaktør og økonomiansvarlig har i felleskap:
III. Ansvar for å holde seg oppdatert på virksomhetsområdets økonomiske situasjon, styrevedtak, samt gjeldende lover. 
IV. Ansvar for at selskapet inn- og utgående fakturaer betales og inndrives i henhold til tidsfrister og selskapets økonomi- og regnskapshåndbok.

V. Ansvar for at det fremlegges en økonomirapport om virksomhetsområdets utvikling for styret i MediaStud AS hvert kvartal (Ca. 15.03, 15.06, 15.09, 15.12).

VI. Ansvar for at å utarbeide et forslag til budsjett for neste regnskapsår. Dette skal være styret i MediaStud AS i hende innen 15. november hvert år. I forbindelse med budsjettet skal det framlegges:
a. et anslag for virksomhetsområdets investeringsbehov; og

b. en oversikt over virksomhetsområdets forsikringer.

VII. Ansvar for å utarbeide en rapport om driften i virksomhetsområdet for regnskapsåret. Denne skal være styret i MediaStud AS i hende innen 15. desember hvert år.

VIII. Har ansvar for at minst en (1) møter i styremøter for MediaStud AS, med mindre annet er avtalt med styrets leder på forhånd.
Ansvarlig redaktør og økonomiansvarlig har hver for seg:

IX. Ansvar for å rapportere avgjørelser, hendelser eller oppførsel som er til skade for virksomheten til styreleder (evt. nestleder) for MediaStud AS.

Myndighetens begrensning.

Alle avtaler og disponeringer som ikke er nevnt eksplisitt i denne instruksen for økonomirutiner faller inn under styret i MediaStuds ansvar. Dette inkluderer, men er ikke begrenset til, avtaler med tredjeparter, disponeringer av fri egenkapital, ikke-budsjetterte endringer i anleggsmidler etc.

Dette innebærer at:

I. Overskridelser av virksomhetsområdets totale budsjettrammer, 

II. Kostnader større enn ansvarlig redaktør og økonomiansvarligs felles myndighet, samt 
III. Budsjettendringer større enn ansvarlig redaktør og økonomiansvarligs felles myndighet,

må framlegges for, og godkjennes av, styret i MediaStud AS.
Styreleder for MediaStud AS kan etter egen instruks godkjenne endringer på vegne av selskapet styre.

Habilitet.

Ansvarlig redaktør og økonomiansvarlig skal til en hver tid holde styret i MediaStud AS underrettet om engasjement hos selskapets konkurrenter eller samarbeidspartnere. Større økonomiske engasjement skal klareres med styrets leder.
Disponeringsrett for selskapets kontoer.

Hver konto som er omtalt her disponeres av ansvarlig redaktør og økonomiansvarlig for den enkelte virksomhet i fellesskap (Såkalt A-fullmakt i Fokus Bank Bedriftsmarked).

· Ansvarlig redaktør og økonomiansvarlig i Under Dusken disponerer konto 8601 21 72 992.

· Ansvarlig redaktør og økonomiansvarlig i Studentradio’n disponerer konto 8601 33 23 463.

· Ansvarlig redaktør og økonomiansvarlig i StudentTV disponerer konto 8601 15 42 001.

I tillegg kan hvert virksomhetsområdet opprette maksimalt to (2) konti for mindre pengetransaksjoner. Kredittgrense og pengebeløp på slike konti kan ikke overstige 10.000,- norske kroner per måned.

